- Historien fra Hjørring, hvor to søer omfattet af naturbeskyttelsesloven omdannes til lossepladser, bekræfter, at det kan få alvorlige konsekvenser for natur og miljø, at amterne er nedlagt. - Vores frygt for, at kommunerne vil være tilbøjelige til at tage andre hensyn end hensynet til miljøet er i hvert fald blevet bekræftet i denne sag. Det siger Per Clausen, miljøordfører for Enhedslisten. - Jeg vil nu tage sagen op overfor miljøministeren for at høre om han synes, at denne beslutning er i overensstemmelse med naturbeskyttelseslovens hensigt, siger Per Clausen. Hans spørgsmål til miljøministeren lyder: Mener miljøministeren, det er i overensstemmelse med naturbeskyttelsesloven, når Hjørring Kommune ifølge Tv2 Nord den 17.marts vil omdanne to søer omfattet af denne lov til lossepladser?

Referat:
Per Clausen rejser sagen om nordjyske søer der kan ende som lossepladser